****

**Jelen előterjesztés csak tervezet, amelynek közigazgatási egyeztetése folyamatban van. A minisztériumok közötti egyeztetés során az előterjesztés koncepcionális kérdései is jelentősen módosulhatnak, ezért jelen formájában nem tekinthető a Kormány álláspontjának.**

**A dokumentum célja a társadalmi egyeztetés elindítása és a jogalkotási folyamat átláthatóvá tétele, amelynek alapján, illetve eredményeként a mellékelt előterjesztés valamennyi tartalmi és formai eleme módosulhat!**

**A tervezet előterjesztője**

A kormányrendelet a hulladékról szóló 2012. évi CLXXXV. törvényben (a továbbiakban: Ht.) idei módosításának végrehajtási rendelete. A törvénymódosításkor a kormányzati szándékot az érdekeltek megismerhették. A forgalmazói felelősséghez kapcsolódóan a legalább 300 m2 alapterületű üzlettel rendelkező forgalmazó köteles visszavenni a fogyasztói üveg hulladékot.

A kormányrendelet egyfajta rangsort állít fel az üveg gyűjtőedény elhelyezése szempontjából. A tárca szakmai álláspontja szerint a legjobb megoldás az, ha a fogyasztók gépjárművel könnyen meg tudják közelíteni az üveg átvételére szolgáló ún. harangot. Ebben az esetben a konténer gépi úton is üríthető.

Az átvevő érdekét szolgálja, hogy amennyiben a színes és a fehér üveget külön gyűjti, úgy azt a fogyasztó így köteles átadni. A gyűjtőedény nyitvatartási időn kívül lezárható, és egyébként is a lakosság azt csak rendeltetésének megfelelően veheti igénybe.

**A Kormány**

**……./2017. (……) Korm. rendelete**

**a csomagolásról és a csomagolási hulladékkal kapcsolatos hulladékgazdálkodási tevékenységekről szóló 442/2012. (XII. 29.) Korm. rendelet, valamint az egyes hulladékgazdálkodási létesítmények kialakításának és üzemeltetésének szabályairól szóló 246/2014. (IX. 29.) Korm. rendelet módosításáról**

A Kormány

az 1. alcím tekintetében hulladékról szóló 2012. évi CLXXXV. törvény 88. § (1) bekezdés 11. pontjában,

a 2. alcím tekintetében a hulladékról szóló 2012. évi CLXXXV. törvény 88. § (1) bekezdés 32. pontjában,

kapott felhatalmazás alapján,

az Alaptörvény 15. cikk (1) bekezdésében meghatározott feladatkörében eljárva a következőket rendeli el:

1. **A csomagolásról és a csomagolási hulladékkal kapcsolatos hulladékgazdálkodási tevékenységekről szóló 442/2012. (XII. 29.) Korm. rendelet módosítása**
2. **§**

A csomagolásról és a csomagolási hulladékkal kapcsolatos hulladékgazdálkodási tevékenységekről szóló 442/2012. (XII. 29.) Korm. rendelet (a továbbiakban: R.1) 10. §-a a következő (3a) bekezdéssel egészül ki:

„(3a) A legalább 300 m2 alapterületű üzlettel rendelkező forgalmazó a Ht. 12. § (2b) bekezdése szerinti, üveghulladékra vonatkozó kötelezettségét az egyes hulladékgazdálkodási létesítmények kialakításának és üzemeltetésének szabályairól szóló kormányrendelet előírásainak megfelelően kialakított átvételi helyen teljesíti.”

1. **§**

Az R.1

1. 9. § (2) bekezdésében a „törvény 24. §-a” szövegrész helyébe a „törvény (a továbbiakban: Ht.) 24. §-a”,
2. 10. § (1) bekezdésében az „üzletenként legalább” szövegrész helyébe az „üzletenként – a Ht. 12. § (2b) bekezdésében meghatározott kivétellel – legalább”
3. 10. § (3) bekezdésében a „visszavételt a csomagolt” szövegrész helyébe a „visszavételt – a (3a) bekezdésben meghatározott kivétellel – a csomagolt”
4. 14. § (3) bekezdésében a „bekezdésében és az 5. §-ban” szövegrész helyébe a „bekezdésében, az 5. §-ban, és a 10. §-ban”

szöveg lép.

1. **Az egyes hulladékgazdálkodási létesítmények kialakításának és üzemeltetésének szabályairól szóló 246/2014. (IX. 29.) Korm. rendelet módosítása**
2. **§**

(1) Az egyes hulladékgazdálkodási létesítmények kialakításának és üzemeltetésének szabályairól szóló 246/2014. (IX. 29.) Korm. rendelet (a továbbiakban: R.2) 11. §-a következő (7)-(10) bekezdéssel egészül ki:

„(7) Csomagolási hulladék átvételére kialakított átvételi helyen a gyűjtőedénybe, konténerbe csak az a hulladék helyezhető el, amelyre a gyűjtőedény, konténer szerinti jelzés, felirat vonatkozik. Az átvételi hely üzemeltetője gondoskodik a gyűjtőedény, konténer tisztán tartásáról, karbantartásáról, elhasználódása vagy a rendeltetésszerű használatot akadályozó megrongálódása esetén cseréjéről. Ha a gyűjtőedény vagy konténer az üzlet nyitvatartási idején kívül is megközelíthető, akkor a bedobó nyílás a nyitvatartási időn kívüli időszakra lezárható.

(8) A Ht. 12. § (2b) bekezdése szerinti üveg csomagolási hulladék (a továbbiakban: fogyasztói üveghulladék)  átvételi helyét

1. az üzlethez tartozó saját rendelkezésű, üzleten kívüli területen,
2. ha az *a)* pont szerinti kialakítás – saját rendelkezésű terület hiányában, vagy településkép-védelmi okból nem lehetséges – a Ht. 37/C. pontja szerint közterületen, vagy
3. ha az *a-b)* pontok szerinti kialakítás településkép-védelmi okból nem lehetséges az üzleten belül

kell kialakítani.

(9) A fogyasztói üveghulladék átvételi helyen az üzleten kívül a gyűjtőedényt vagy konténert – lehetőleg a bejárathoz közel – úgy kell elhelyezni, hogy az alkalmas legyen a gyalogosan és a gépjárművel történő megközelítésre, valamint az elszállítás lehetőleg gépi rakodással megvalósítható legyen.

(10) Az átvételi helyen a gyűjtőedénybe vagy konténerbe a fogyasztói üveghulladék csak

1. szennyeződéstől és idegen tárgytól mentesen,
2. kupak, dugó és lapka fedő nélkül, és
3. szín szerint elkülönített átvétel esetén a jelzésnek, feliratozásnak megfelelően

helyezhető el.”

(2) Az R.2 11. § (3) bekezdésében a „tanuló kivételével” szövegrész helyébe a „tanuló, valamint a csomagolási hulladékot átadó kivételével” szöveg lép.

1. **Záró rendelkezés**

**4. §**

Ez a rendelet 2018. január 1-jén lép hatályba.

**Hatásvizsgálati lap**

**Előterjesztés, tervezet címe:**

Kormány-előterjesztés a csomagolásról és a csomagolási hulladékkal kapcsolatos hulladékgazdálkodási tevékenységekről szóló 442/2012. (XII. 29.) Korm. rendelet, valamint az egyes hulladékgazdálkodási létesítmények kialakításának és üzemeltetésének szabályairól szóló 246/2014. (IX. 29.) Korm. rendelet módosításáról

**I. Költségvetési hatások:**

Közvetlen költségvetési hatás nincs.

**II. Adminisztratív terhek**:

A módosítás az adminisztratív teher csökkenését eredményezi, mivel a módosítás kimondja, hogy átvételi elismervényt nem kell adni a csomagolási hulladék átadója részére.

**III. Egyéb hatások:**

Az előterjesztés elősegíti a fogyasztói üveghulladék átvételét, és ezzel azt, hogy Magyarország teljesítse az üveghulladékkal kapcsolatos európai közösségi teljesítési célszámokat.